**Qüestions de versificació**

Ja en l’*Art Poètica* d’Aristòtil es fa palesa la independència entre *metre* (aspecte formal) i *poesia* pròpiament dita. Tant podem trobar discursos versificats que no són poemes com poesies que no tenen forma artificiosa de vers. [Especialment a partir de la moda de la “poesia en prosa” que trobem en els grups simbolistes]. Malgrat tot, com que és molt habitual identificar la tensió formal a què se sotmet el llenguatge amb la poesia, deixem apuntades les definicions d’alguns conceptes que són ben pertinents sobre els versos i les agrupacions rimades.

**Vers blanc** Denominació que en la literatura anglesa s’aplica als versos sense rima (*blank verse*), i que s’ha estès amb el mateix significat en altres àmbits literaris. El metre emprat des del segle XVI en la composició de versos blancs era el pentàmetre iàmbic [accentual: o ó o ó o ó o ó o ó (o)] (equivalent al decasíl·lab ); això vol dir que, en la pràctica, l’única diferència que hi havia entre els versos blancs anglesos i els estramps catalans i italians del segle XV i del Renaixement era que en anglès el gènere dels versos es deixava a l’atzar, de manera que, per facilitat prosòdica, els finals més habituals eren els masculins [o aguts]. Aquesta mètrica es va aplicar sobretot als diàlegs teatrals i als assumptes didàctics i filosòfics, com s’observa en les obres de Shakespeare i de Milton.

**Estramp** Vers que no rima amb cap altre. Només té sentit parlar d’estramps en tradicions poètiques que usen sistemàticament algun tipus de rima; aleshores cal distingir entre els casos en què els estramps afecten determinats versos d’una composició i aquells en què ho són tots. Pel que fa a les literatures europees, els estramps inclosos en composicions rimades s’han usat regularment, amb més o menys incidència segons les èpoques o els països; en canvi, les composicions totalment estrampes han estat una excepció fins a principis del segle XX.

**Vers lliure** Denominació habitual que es dóna als textos en prosa més o menys rítmica disposada amb aparença de vers. Tant per la intenció com pel contingut, aquests textos es constitueixen en veritables poemes, però el seu autor renuncia explícitament a redactar-los atenint-se a un nombre de síl·labes o de peus constant o en combinació harmònica per a cada ratlla, que ha estat característica tradicional de tot discurs versificat. [...]

Un cop dissociada la poesia de la mètrica, però havent recuperat els recursos estilístics tradicionals, el vers lliure ha continuat guanyant terreny com a forma preferent de composició de la poesia contemporània. Hi ha hagut poetes que l’han conreat de manera exclusiva, o gairebé; d’altres l’han alternat amb formes mètriques en reculls diferents o en el mateix recull, però molt pocs l’han menystingut completament, i ni tan sols aquests han pogut esquivar del tot la seva influència, ja que les formes àstrofes [sense estrofa], l’anisosil·labisme [la construcció de versos de mesura variada, anisosil·làbics], els encavalcaments aspres i l’abandó de la rima, característiques generalitzades de la poesia actual, són maneres d’acostar el vers mètric al vers lliure.

**Prosa retallada** Denominació que també es dóna al que comunament es coneix com a vers lliure.

**Poema en prosa** Composició literària que tant per la intenció com per l’estil s’insereix en el que tradicionalment s’entén per poesia lírica, però que ha estat redactada sense atenir-se a cap esquema mètric real ni simulat. [...] [e]l poema en prosa pròpiament és una innovació moderna, dels autors romàntics i simbolistes.

D’altra banda, cal considerar els **versicles**, “unitat d’un text d’extensió més o menys semblant a altres unitats del mateix text, que estan unides per la temàtica i el paral·lelisme, amb una certa base rítmica però sense rima ni regularitat sil·làbica.”

Professor Jordi Mascarella

Adaptat de Jordi Parramon i Blasco, *Diccionari de poètica*. Barcelona, Ed. 62, “El Cangur” 265, 1998